Tiesa pēc savas iniciatīvas var izvirzīt, ka vienam no lietas dalībniekiem nav intereses iesniegt vai uzturēt apelācijas sūdzību par Pirmās instances tiesas spriedumu, pamatojoties uz faktu, kas iestājies pēc tā pasludināšanas, ja tā rezultātā šis spriedums zaudē tam kaitējošo raksturu, un atzīt apelācijas sūdzību par nepieņemamu vai par tādu, kam šī iemesla dēļ ir zudis priekšmets. Prasītājas interese iesniegt apelācijas sūdzību nozīmē, ka apelācijas iznākums, iespējams, būs labvēlīgs lietas dalībniekam, kas to ir iesniedzis. Tomēr prasītāja interese, lai tiktu atcelts apstrīdētais spriedums, un netieši — lai tiktu atcelta regula, ko tā ir apstrīdējusi pirmajā instancē, nevar tikt noliegta, pamatojoties uz to, ka šī regula vairs nākotnē nerada sekas. Šādai atcelšanai pašai par sevi var būt juridiskas sekas, it īpaši novēršot, ka Kopienu iestādes atjauno prettiesisku praksi.

Kopienu rūpniecībai nodarītā kaitējuma noteikšanas antisubsīdiju procesā laikā Padomei un Komisijai ir pienākums pārbaudīt, vai kaitējums, ko tās vēlas novērst, patiešām izriet no subsidētā importa, un izslēgt kaitējumu, kas izriet no citiem faktoriem, īpaši tiem, kas izriet no pašu Kopienas ražotāju rīcības. Kopienu iestādēm ir jāpārbauda, vai šo citu faktoru ietekme nevarēja izjaukt cēloņsakarību starp attiecīgo importu, no vienas puses, un Kopienas ražošanas nozarei nodarīto kaitējumu, no otras puses. Tām ir arī jāpārbauda, vai kaitējums, ko radījuši šie citi faktori, ietekmē kaitējuma noteikšanu Regulas Nr. 2026/97 par aizsardzību pret subsidētu importu no valstīm, kas nav Eiropas Kopienas dalībvalstis, 8. panta 7. punkta izpratnē un vai līdz ar to noteiktā kompensācija nepārsniedz to, kas ir vajadzīgs, lai atlīdzinātu subsidētā importa radīto kaitējumu.

Rīcība, kas tieši ietekmē Kopienā ražotu preču cenu, kā, piemēram, atlīdzību maksāšana, var radīt šaubas, pirmkārt, par cēloņsakarību starp subsidēto importu un kaitējumu un, otrkārt, par kaitējuma, kas Kopienas ražošanas nozarei nodarīts minētā importa pārāk zemo cenu dēļ, vērtējumu.

Atbilstoši Regulas Nr. 2026/97 8. panta 7. punktam tiek pārbaudīts ne tikai subsidētais imports, bet arī citi zināmie faktori, lai nodrošinātu, ka šo citu faktoru nodarītais kaitējums netiek piedēvēts subsidētajam importam. Tātad šīs normas mērķis ir nodrošināt Kopienas ražošanai tādu aizsardzību, kas pārsniedz nepieciešamo.

Tomēr, ja Kopienu iestādes konstatē, ka, neraugoties uz šiem faktoriem, subsidētā importa radītais kaitējums ir ievērojams atbilstoši Regulas Nr. 2026/97 8. panta 1. punktam, var tikt noteikta cēloņsakarība starp subsidēto importu un Kopienas ražošanas nozarei nodarīto kaitējumu. Lai noteiktu, ka ir saglabāta cēloņsakarība starp subsidēto importu un Kopienas ražošanas nozarei nodarīto kaitējumu, varētu pietikt ar to, ka Kopienu iestādes atzīst, ka, neraugoties uz šādu ārējo faktoru, Kopienas ražotājiem nodarītais kaitējums ir bijis ievērojams. Tādējādi var uzskatīt, ka atlīdzību maksāšana nevarēja ietekmēt subsidētā importa radīto kaitējumu, ja šis faktors pastāvēja, pirms šis imports bija kļuvis ievērojams. Turklāt šādu atlīdzību maksāšana neietekmē Kopienas ražošanas nozarei nodarīto kaitējumu, ja šī prakse ietekmēja gan Kopienas cenas, gan importa cenas.

(sal. ar 87.–93. punktu)